《赠杜玄洲将军》
明代·李之世

生来胆识最超群，掌上兵机指画分。三入武闱魁浙水，独提偏帅领涯濆。

断鳌岛澨城依垒，射雉山椒箭没云。驻劄恰当琼要害，长驱欲扫瘴妖氛。

弓弯满月乌号靶，旗飐垂虹虎爪纹。碧海无波人偃甲，绿林息警燧沈煴。

鸡声晓漏屯吹角，鼍吼空江浪打鼖。每入郭门张绿幕，径邀所辈醉红裙。

觥筹错落豪能整，诗翰纷披雅且文。芳茗自教童子瀹，沈香时对韵人焚。

诙谈五夜殊无倦，轰饮千杯亦不醺。白眼剧怜肝胆热，清歌微觉齿牙芬。

幕中才调真无匹，海外诗坛近有闻。裘带昔传羊叔子，风流今许杜将军。

作者简介：李之世，字长度，号鹤汀。新会东亭人。以麟子。明神宗万历三十四年（一六〇六）举人。晚年始就琼山教谕，迁池州府推官。未几移疾罢归。著作极多，有《圭山副藏》、《剩山水房漫稿》、及《北游》、《南归》、《雪航》、《家园》、《泡庵》、《朱崖》、《息庵》、《水竹洞》、《不住庵》诸集。